
31 нче дәрес.
Тема: Татар теленең төп лексик нормалары. Сүзгә лексик анализ ясау
Максат: 1. Сүзгә лексик анализ ясау үрнәге белән танышу;лексик анализ күнекмәсе булдыру.
 2. Логик фикер йөртүне үстерү; үз хатаңны табып, төзәтә белү күнекмәсен ныгыту;
3. Укучыларда аралашу һәм коллективта хезмәттәшлек итү күнекмәләрен формалаштыру.Дәреслек һәм төрле чыганаклар белән эш итәргә,мөстәкыйль рәвештә эзләнергә өйрәтү.
Җиһазлау:1.   Компьютер,тема буенча әзерләнгән презентация; аудиоязма
Материал: Ф.Ф. Харисов, Ч.М.Харисова Татар теле: 5 нче сыйныф өчен дәреслек. – Казан: Татарстан китап нәшрияты, 2015, Р.Фәхрединның “ Нәсихәт” китабы

Дәрес барышы.
I.Оештыру өлеше.
1. Уңай психологик халәт тудыру.
-Исәнмесез, укучылар. Балалар, әйдәгез әле өстәлләрегез артында Ризаэддин  Фәхретдин өйрәткәнчә утырыйк. Ул ничек утырырга өйрәтте икән, кем әйтә?
1 нче укучы. Үз урыныңда авышмыйча дөрес итеп утыру.
2 нче укучы. Дәрескә күңел салу.
3 нче укучы. Сораган сүзне яхшы аңлап, ачык тавыш белән җавап бирү.
4 нче укучы. Мөгаллим сине төзәтсә, моның өчен борчылмаска кирәк, чөнки ул безне яратып, хаталарны бетерергә тырыша.
5 нче укучы. Мөгаллимнең һәр сүзен мәхәббәт белән үтәү.(Слайд 1)
-Укучылар, үзегезгә карагыз әле, барыгыз да Р.Фәхредин өйрәткәнчә утырамы? Әгәр дәрестә ул өйрәткәнчә утырсак,сәламәтлек өчен дә, белем алу өчен дә файдалы булыр. Һәр дәрестә моны истә тотарга кирәк.
II.Актуальләштерү.
   -Алдагы дәресләрдә без нәрсәләр турында сөйләштек? (сүзлекләр турында) Сүзлекләрнең нинди төрләрен беләсез? Әйдәгез, өй эшен карап үтик әле.
   -Әйе, балалар, без тел гыйлеменең бик кызыклы “Лексикология” бүлеген өйрәндек.  Сүзләр диңгезендә йөздек. Ә нәрсә соң ул сүз? Сүз кеше тормышында нинди урын  алып тора? (Фикерләр тыңлана)
Ә  хәзер Л.Гимаева башкаруында җыр тыңлап алыйк әле. (Аудиоязмадан “Бер сүз җитә” дигән җырны тыңлау. Җыр сүзләре буенча фикер алышу).
-Чыннан да, сүзнең көче искиткеч зур. Ул авыруны терелтергә дә, сәламәт кешене үтерергә дә сәләтле, балалар. Менә тагын бер шигырь тыңлагыз әле. 
Сүз әйтергә тәвәккәллек кирәк,
                                                       Сүз йөрәккә ялкын үткәрә;
 Сүз киптерә, төп башына терәп,
                                                       Сүз меңнәрне яуга күтәрә.
      Сүз зиһенне кайрый кайрак кебек,
Сүз сафларны ипли корычтай;
Сүз көрәшкә чыга байрак кебек,
Сүз дошманны кисә кылычтай.(Слайд 2)
-Балалар, әлеге шигырь юлларының мәгънәсен ачыйк әле. Ничек аңлыйсыз бу юлларны?
Менә без шундый әһәмиятле темалар өйрәнгәнбез икән. Ә хәзер материалны ничекүзләштерүегезне тикшереп алыйк, балалар. Тест биремнәрен үтәгәннән соң, белемегезне үзегез бәяләрсез.(Слайд3-4)
[bookmark: _GoBack]1.Лексикология  нәрсәне өйрәнә?
а) телнең сүзлек байлыгын
б) сүз төзелешен
в) сүзнең лексик мәгънәсен
2. Көмеш сүзе кайсы сүзтезмәдә күчерелмә мәгънәдә?
а)көмеш кашык
б)  көмеш тамчы
в)  көмеш йөзек
3.Килеп чыгышы ягыннан сүзлек составына керә.
а)гомумтөрки сүзләр,алынма сүзләр,интернациональ сүзләр
б)гомумхалык һәм һөнәрчелек сүзләре
в) актив,  пассив сүзләр
4.Кайсы төркемдә антонимнар бирелгән?
а) тәүге, беренче
б) тар, киң
в) кызарган, кыз арган
5.Ошбу сүзенең бүгенге көндә кулланганын  табыгыз
а)  теге
б)шушы
в)монда
6.Фразеологизмның  (Күз ачып йомганчы) дөрес мәгънәсен табыгыз
а) ялганлау
б) шатлану
в) бик тиз
7.Тел гыйлеменең  сүзлекләр төзү турындагы тармагы.Бу билгеләмә кайсы җавапка туры килә?
а)лексикология
б)лексикография
в)морфология
8. Омонимның төрен билгеләргә
Кара әле, Айтуган,
Кеп-кечкенә ай туган.
а) омоформа
б) омограф
в)омофон
9.Кекс,торт,сумса,өчпочмак,ипи-бу сүзләрне кайсы һөнәр ияләре куллана?
а)табиб
б)укытучы
в) кондитер
10.Офис,бизнесмен,спонсор,имидж. Бу нинди сүзләр?
а)фразеологизмнар
б)терминнар
в)неологизмнар
             Җаваплар(Слайд 5)
1 – а                               6 - в
2 – б                               7 - б
3 –а                                8 -в
4 – б                               9 - в                          
5 –б                              10 - в
Бәяләү:(Слайд 5)
10 балл  - “5” ле
 8 балл   - “4” ле
6  балл  - “3” ле
6 баллдан ким булса “2” ле

III.Уку мәсьәләсен кую.
Темага алып килгән әңгәмә үткәрү:
-Укучылар, алдагы дәресләрдә без татар теленең лексик составы бертөрле генә булмавын, аның даими үзгәреп торуын, аһәңле һәм бик бай булуын күрдек. Бүгенге дәрестә мәгълүматларны эзлекле системага китерербез, белемебезгә бәя бирербез. Моның иң кулай юлы  нәрсә дип уйлыйсыз?(сүзгә лексик анализ ясау)
-Төрле фикерләр тудырган, проблеманы хәл итүгә юнәлтелгән әңгәмә.
-Лексик анализ ясау тәртибе белән танышу (Слайд 5)
-Үрнәк буенча бер сүзгә бергәләп лексик анализ ясау.  (Слайд 6)
1. Дөнья мине үзгәртте:
Еламаска өйрәтте. (Хәсән Туфан)
Дөнья
1.	Күп мәгънәле сүз: галәмнең бер өлеше; җир шары; безне чолгап алган бар табигать мохит; кешелек җәмгыяте; иҗтимагый чынбарлыкның бер өлкәсе; дөньялык һ.б.
Туры мәгънәдә (күчерелмә мәгънәсе - бик күп, зур).
Синонимы:  Дөнья - җиһан, галәм, җир йөзе, җир шары, 
антоним - ахирәт, омонимы юк.
2.Килеп чыгышы ягыннан - гарәп сүзе.
3.Кулланылыш өлкәсе ягыннан -гомумхалык сүзе.
4. Актив сүз.
5.Фразеологизмнар:дөнья бәясе, дөнья йөзе, дөнья кую, дөнья көтү, дөнья күрү, дөньяга килү, дөнья тигезләнү, дөньяга чыгу, дөньядан китү, дөнья бетү.
2. Алтын көз җитте.   (Слайд 7)
· Алтын – кыйммәтле металл;
· Күп мәгънәле сүз: алтын балдак, 
· алтын кеше, алтын кул;
· Күчерелмә мәгънәдә, синонимы - сары;
· Антонимы - көмеш;
· Омонимы бар: Алтын (хатын-кыз исеме), алтын (металл); 
· Татар теленең үз сүзе, актив кулланылыштагы гомумхалык сүзе.
VI.Яңа белемнәрне ныгыту.
1.Сүзләргә лексик анализ ясау
-кул
-икмәк
VI. Рефлексия (дәрес нәтиҗәсе). Өй эше.-Нинди максатлар куйган идек? Максатларга ирештекме? Ничек? Нәтиҗәләр нинди? Тагы да нәрсәләр эшләргә тиешсез? Бүгенге белемне тормышта кайда һәм ничек кулланырга мөмкин? Синең бигрәк тә кайсы эшең уңышлы килеп чыкты? Алга таба нәрсә өстендә эшләргә кирәк?
-Өй эше. 
1.“Баш” сүзенә лексик анализ ясарга.
2.“Баш” сүзе кергән табышмаклар, шигырьләр, мәкальләр туплап, ватсапка җибәрергә.















